MAEZTU PEREZ (EH Bildu, 2015-02-19):
Bai, eskerrik asko legebiltzarburu andrea.
Lehenengo eta behin esatea, nire aurretik berba egin duten guztiek bezalaxe, Euskal Herria Bildu ere efizientzia energetikoaren eta aurrezpen energetikoaren alde badagoela, administrazio publikoen eraikinetan efizientzia energetikoa eta aurrezpen energetikoa aplikatzea.
Baina lehenengo eta behin ñabardura bat egin behar dugu edo lehenengo ñabardura bat. Efizientzia energetikoa eta aurrezpena ez dute ezertarako balio energia kontsumo orokorra murrizten ez badute.
Alegia, gakoa ez da fluoreszente bat led batengatik ordezkatzea edo lau kilovatiorekin 10 fluoreszenteri argindarra ematea eta orain lau kilovatio horiek erabiltzea 30 led gailu hornitzeko argindarraz, baizik eta orokorrean kontsumoa murrizteko, eta ez dugu ikusten erdibideko honetan inondik inora hori agertzen denik.
Beraz, guretzako hemen gakoa ez dago era efizientzia baten kontsumitzea, baizik eta gero eta gutxiago kontsumitzea, energia kontsumitzea.
Eta gero bigarren ñabardura bat ere eta horrekin iragartzen dut abstenituko garela puntu honetan. Guretzako ezin dugu energia efizientziaren aldeko ekimen bat sinatu energia erreforma sustatu duten alderdiekin, alegia, Alderdi Popularrarekin eta Euzko Alderdi Jeltzalearekin.
Azken finean, honegaz, ekimen honekin egiten ari zaretena da zuen erantzukizuna bat ere efizientea ez den erreforma energetikoaren erantzukizuna norbanakoari, pertsonei edo kasu honetan administrazio publikoei trasladatzea, eta guretzako erantzukizuna dago gaur egungo eredu energetikoan, bat ere efizientea ez den eredu energetikoan.
Estatu espainolean onartutako energia erreformak gaur egungo eredu energetikoa iraunkortzea helburu duelako, bat ere efizientea ez den, are gehiago esango nuke, guztiz kontrakoa, gaur egungo eredu zentralizatua, hauxe da, energia ekoizpen gune erraldoiak eta garraio linea erraldoiak eta bakarra erabiltzen duena ez delako bat ere efiziente ezta eraginkorra.
Gaur egun, kalkulatuta dauden datuen arabera, garraioan, eredu zentralizatu honetan, garraioan eta gero distribuzioan, ekoiztutako energiaren % 10a galtzen da. Hori bai ez dela batere efiziente, garraio horretan milaka kilovatio galtzen direlako, gero eta gehiago urrundu energia ekoizpena energia kontsumotik, hori da gaur egungo eredu energetikoak egiten duena.
Eta erreforma energetikoak, PP eta PNVk babestu duten erreformak eredu zentralizatu eta batere efiziente ez den eredu hori iraunkortu gura du, eredu banandu bat ahalbideratzen duten energia berriztagarriak alboratzen duelako.
Erreforma energetiko honek, aurreko urtean Alderdi Popularrak eta Euzko Alderdi Jeltzaleak Madrilen onartutako erreforma energetikoak energia ekoizpen eraginkorrena eta efizienteena ezabatzen duelako, alegia, autokontsumoa ezabatzen duelako. Edo larriki oztopatu, askoz gehiago garestituz, zerga berezi bat ezartzen delako, peaje de respaldo bezala ezagutzen den zerga berezi bat.
Beraz, lehen esan dudan bezalaxe, ezin dugu babestu Alderdi Popularra eta Euzko Alderdi Jeltzalea, alegia, erreforma energetikoa babestu duten alderdiak, energia arloan sinatzen duten ekimen hau.
Administrazioa efizientzia energetiko planak ezartzea guretzako momentu honetan makillaje hutsa delako energia eredua errotik aldatzen ez den bitartean...
...ekimen hau Administrazioa efizientzia energetiko planak ezartzea guretzako momentu honetan makillaje hutsa delako, energia eredua errotik aldatzen ez den bitartean eta energia elektrikoaren esparruan, ekoizpen berriztagarri eta banandua ezartzen ez den bitartean.